钦定古今图书集成/理学汇编/文学典/第120卷 > 《昭明太子集序》刘孝绰
## 钦定古今图书集成/理学汇编/文学典/第120卷 > 《昭明太子集序》刘孝绰

臣窃观《大易》重明之象著焉。抑又闻之，“匕鬯”之义存
焉。故《书》有孟侯之名，《记》表元良之德，历选前古，以洎
夏周，可得而称，启诵而已。虽彻圣挺贤，光乎二代，高
文精义，閴尔无闻。汉之显宗，晋之肃祖，昔自春宫，益
好儒术，或专经止于区《易》，或持论穷于贞假。子桓虽
摛藻铜省，集讲肃成，事在藩储，理非皇贰，未有正位。
“少阳，多才多艺者也。”粤我大梁之二十一载，盛德备
乎东朝。若乃有纵自天，惟睿作圣，显仁立孝，行于四
海。如珪如璋，不因琢磨之义；为臣为子，宁待观喻之
言。惟性道难闻，而文章可见，故俯同志学，用晦生知，
以弦诵之馀辰，总邹鲁之儒墨，遍绨缃于七阁，弹竹
素于九流。地居上嗣，实副元首。皇帝垂拱岩廊，委咸
庶绩，时非从守，事或监抚。虽一日二日，摄览万几，犹
临书幌而不休，对欹案而忘怠。况复延纳侍讲，讨论
经纪，去圣滋远，愈生穿凿，枝分叶散，殊路偆驰。灵台
辟雍之疑，禋宗祭社之缪，明章申老之议，通颜、理王
之说，量核然否，剖析同异，察言抗论，穷理尽微。于时
淹中稷下之生，金华石渠之士，莫不过衢樽而挹多
少，见斗极而晓西东。与夫尽春卿之道，赞仲尼之宅，
非贾谊于《苏林》《问萧》于枣据，区区前史，不亦恧欤。
加以学贯总持，辨同无碍，五时密教，见犹镜象。一乘
妙旨，观若掌珠。及在布金之园，处如龙之众，开示有
空，显扬权实。是以遍动六地，普雨四花。岂直得解，撄
须提舍钵瓶沙，腾昙言德，梵志依风而已哉！若夫天
文以烂然为美，人文以焕乎为贵，是以隆儒雅之大
成，游雕虫之小道。握牍持笔，思若有神，曾不斯须，风
飞雷起。至于宴游西园，祖道清洛，三百载赋，该极连
篇，七言致拟，见诸文学，博逸兴咏，并命从游，书令视
草，铭非润色，七穷炜煜之说，表极远大之才，皆喻不
备体，词不掩义，因宜适变，曲尽文情。窃以属文之体，
鲜能周备，长卿徒善，既累为迟；少孺虽疾，俳优而已；
子渊淫靡，若女工之蠹；子云侈靡，异诗人之则。孔璋
词赋，曹祖劝其修今；伯喈笑赠，摰虞知其颇古。孟坚
之颂，尚有似赞之讥；士衡之碑，犹闻类赋之贬。深乎
文者，兼而善之，能使典而不埜，远而不放，丽而不淫，
约而不俭，独擅众美，斯文在斯。假使王朗报笺，卞兰
献颂，犹不足以揄扬著述，称赞才章，况在庸才，曾何
仿佛？然承华肇建，滥齿时髦，居陪出从，逝将二纪。譬
彼登山，徒仰峻极；同夫观海，莫澄波澜。但职官书记，
预闻盛藻，歌咏不足，敢忘编次，谨为一帙十卷，第目
如左：“日升松茂”，与天地而偕长；壮思英词，随岁月而
增广。如其《后录》，以俟贤臣。